-Կարող են, ենթադրենք, կոռուպցիան վերացնել, բայց այս երկիրը մի՞թե միայն կոռուպցիոն խնդիրներ ունի: Այս հեղափոխությունը դրականի հետ ունեցավ նաև բացասական հետևանքներ: Ամենաէականը. արցախյան ազգային ազատագրական գաղափարախոսությունը, հայրենասիրությունը երկրորդ պլան մղվեցին: Չի կարելի երկրորդ պլան մղել այս գաղափարախոսությունը, երբ այդպես ես վարվում, առաջ են գալիս աղանդավորները, մարդիկ, որոնք կապ չունեն ազգային արժեքների հետ, դրանց կրողը չեն (կարող է նվիրված են եղել հեղափոխության արժեքներին, բայց ընդամենն այդքանը): Եթե նոր իշխանության լիդերն իրեն չշրջապատի ազգային արժեքներ կրող անհատներով, անհաջողության է մատնվելու: Հայ ժողովրդի պատմությունը մեզ հուշում է, որ մենք սիրում ենք հատկապես այն գործիչներին, որոնք ազգային արժեքներ են կրում: Այսօր սկսվել է հրաժարականների շքերթ, մեկն ասում է, թե այս աղանդից է, մյուսը կասկածի տակ է դնում հերոսներին: Այս ամենի համար միայն Նիկոլը չէ մեղավոր, նաև մենք, որ անկախության տարիներին թույլ ենք տվել աղանդները գործեն, ինչպես ուզում են: Այսօր էլ հասել ենք այն աստիճանին, որ նրանք տեղ են գտնում կառավարման օղակում: Չեմ զարմանա, որ Եհովայի վկաներից մեկը գնդապետի աստիճանով հայտնվի մեր պաշտպանության գերատեսչությունում: Աշխարհում գոյություն ունեցող ամենամեծ կոռուպցիոն համակարգը աղանդավորական, մասոնական շարժումներն են, որոնք կապված են արտասահմանյան հետախուզական ծառայությունների հետ: ԱՄՆ նախկին նախագահներից մեկի խորհրդականի հարցազրույցից պարզ դարձավ, որ Հայաստանում 350 հասարակական կազմակերպություն ֆինանսավորվում է ԱՄՆ-ից, խոսքը միլիարդների մասին է: Այս հեղափոխական իրավիճակը, որը դրական հույզեր է առաջացնում բոլորի մեջ, կարող է շատ վատ հետևանքներ ունենալ: Նիկոլ Փաշինյանի կառավարության համար դրսից որևէ վտանգ չկա, վտանգը ներսում է: Խոսքը նրա շրջապատի մասին է: Մեկ մարդով գաղափարախոսություն, ծրագրեր կյանքի չեն կոչվում, թիմ է պետք, որն էլ այնպիսին չէ, որպիսին պետք է լիներ: